Document ID: 32012D0031
Publication Date: 2011-12-21

Title and Content:
VYKONÁVACIE ROZHODNUTIE KOMISIE
z 21. decembra 2011,
ktorým sa mení a dopĺňa príloha I k rozhodnutiu 2007/275/ES o zoznamoch zvierat a výrobkov, na ktoré sa vzťahujú kontroly v miestach hraničnej kontroly podľa smerníc Rady 91/496/EHS a 97/78/ES
[oznámené pod číslom K(2011) 9517]
(Text s významom pre EHP)
(2012/31/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 4 ods. 5,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 3 ods. 5,
keďže:
(1)
Smernicou 91/496/EHS sa stanovuje, že členské štáty vykonávajú veterinárne kontroly zvierat pochádzajúcich z tretích krajín, ktoré prichádzajú na územie Únie, v súlade s uvedenou smernicou.
(2)
Smernicou 97/78/ES sa stanovujú veterinárne kontroly určitých výrobkov živočíšneho pôvodu a určitých rastlinných výrobkov uvádzaných do Únie z tretích krajín.
(3)
V uvedených smerniciach sa stanovuje, že colné orgány členských štátov nesmú povoliť dovoz príslušných zvierat a výrobkov do Únie, pokiaľ neboli vykonané uvedené veterinárne kontroly s uspokojujúcimi výsledkami na hraničných inšpekčných staniciach.
(4)
V rozhodnutí Komisie 2007/275/ES (3) sa stanovuje, že zvieratá a výrobky živočíšneho pôvodu uvedené v prílohe I k uvedenému rozhodnutiu sa musia podrobiť veterinárnym kontrolám v miestach hraničnej kontroly v súlade so smernicami 91/496/EHS a 97/78/ES (ďalej len „veterinárne kontroly“).
(5)
Zvieratá a výrobky, pri ktorých sa vyžaduje, aby sa podrobili veterinárnym kontrolám, by mali byť jasne identifikovateľné. Preto by sa zoznam stanovený v prílohe I k rozhodnutiu 2007/275/ES mal zosúladiť s terminológiou a odkazmi stanovenými v nariadení Európskeho parlamentu a Rady (ES) č. 1069/2009 z 21. októbra 2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa zrušuje nariadenie (ES) č. 1774/2002 (nariadenie o vedľajších živočíšnych produktoch) (4) a nariadení Komisie (EÚ) č. 142/2011 z 25. februára 2011, ktorým sa vykonáva nariadenie Európskeho parlamentu a Rady (ES) č. 1069/2009, ktorým sa ustanovujú zdravotné predpisy týkajúce sa vedľajších živočíšnych produktov a odvodených produktov neurčených na ľudskú spotrebu a ktorým sa vykonáva smernica Rady 97/78/ES, pokiaľ ide o určité vzorky a predmety vyňaté z povinnosti veterinárnych kontrol na hraniciach podľa danej smernice (5).
(6)
V zozname stanovenom v prílohe I k rozhodnutiu 2007/275/ES sa stanovujú zvieratá a výrobky podľa kombinovanej nomenklatúry (ďalej len „KN“), ako sa stanovuje v nariadení Rady (EHS) č. 2658/87 z 23. júla 1987 o colnej a štatistickej nomenklatúre a Spoločnom colnom sadzobníku (6) ako prvá referencia pre výber zásielok, ktoré sa majú podrobiť veterinárnym kontrolám.
(7)
Číselné znaky KN stanovené v uvedenom nariadení sa od dátumu prijatia rozhodnutia 2007/275/ES niekoľkokrát aktualizovali. V prípade číselných znakov KN pre výrobky živočíšneho pôvodu sa zaviedli značné zmeny. Navyše v prílohe I k nariadeniu (EHS) č. 2658/87, zmenenému a doplnenému nariadením Komisie (EÚ) č. 1228/2010 (7), sa zaviedli číselné znaky KN pre pohyb osobitného tovaru, napríklad pre lodné zásobovanie. Keďže sa tieto číselné znaky KN môžu týkať výrobkov živočíšneho pôvodu, mali by sa pridať do zoznamu stanoveného v prílohe I k rozhodnutiu 2007/275/ES.
(8)
Obchodný kontrolný a expertný systém Únie (TRACES), zriadený rozhodnutím Komisie 2004/292/ES z 30. marca 2004 o zavedení systému TRACES a o zmene rozhodnutia 92/486/EHS (8), pôvodne identifikoval zvieratá a výrobky živočíšneho pôvodu pomocou štvormiestnych položiek KN. Systém TRACES sa neskôr aktualizoval a určité zvieratá a výrobky živočíšneho pôvodu sa môžu identifikovať pomocou šesťmiestnych alebo osemmiestnych podpoložiek (číselných znakov) KN s cieľom zabrániť nesprávnej klasifikácii tovaru. Príslušné odkazy v zozname stanovenom v prílohe I k rozhodnutiu 2007/275/ES by sa mali podľa toho zmeniť a doplniť.
(9)
V prípade niektorých číselných znakov KN sa rozhodnutie 2007/275/ES vzťahuje iba na zlomok rozsahu príslušnej kapitoly alebo položky KN. V takýchto prípadoch stĺpec 3 zoznamu stanoveného v prílohe I k uvedenému rozhodnutiu odkazuje na uplatniteľné veterinárne právne predpisy Únie a poskytuje údaje o zvieratách a výrobkoch, ktoré sa majú podrobiť veterinárnym kontrolám. Vzhľadom na terminológiu a odkazy, ktoré sú v súčasnosti stanovené v nariadení (ES) č. 1069/2009 a nariadení (EÚ) č. 142/2011, by sa uvedené odkazy v rozhodnutí 2007/275/ES mali aktualizovať tak, aby sa zohľadnili platné právne predpisy Únie.
(10)
V záujme konzistentnosti právnych predpisov Únie by sa zoznam stanovený v prílohe I k rozhodnutiu 2007/275/ES mal aktualizovať tak, aby zohľadňoval najnovšie zmeny a doplnenia číselných znakov KN a potrebných odkazov v stĺpci 3 zoznamu.
(11)
Zoznam stanovený v prílohe I k rozhodnutiu 2007/275/ES by sa preto mal nahradiť zoznamom uvedeným v prílohe k tomuto rozhodnutiu. Rozhodnutie 2007/275/ES by sa preto malo zodpovedajúcim spôsobom zmeniť a doplniť.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha I k rozhodnutiu 2007/275/ES sa nahrádza textom uvedeným v prílohe k tomuto rozhodnutiu.
Článok 2
Toto rozhodnutie sa uplatňuje od 1. januára 2012.
Článok 3
Toto rozhodnutie je určené členským štátom.
V Bruseli 21. decembra 2011

Classification:
Level 1 Topics: 100147
100157
100156
Level 2 Topics: 100192
100257
100254
100193
100250
100245
Level 3 Topics: 2442
614
4380
3156
2711
2737
2735
All Topics: 1445
1937
2735
2737
3183
3191
4079
5751